കെവിൻ പീറ്റേഴ്സനെ ഇംഗ്ലണ്ട് ടീമിൽ നിന്ന് പുറത്താക്കാനെടുത്ത തീരുമാനത്തിൽ തനിക്കിപ്പോഴും ദുഃഖമുണ്ടെന്ന് രാജ്യാന്തര ക്രിക്കറ്റിൽ നിന്ന് വിരമിക്കൽ പ്രഖ്യാപിച്ച ഇംഗ്ലീഷ് മുൻ നായകൻ അലിസ്റ്റർ കുക്ക് . പീറ്റേഴ്സനെ പുറത്താക്കാനെടുത്ത തീരുമാനം കരിയറിലും ജീവിതത്തിലും ഏറ്റവും കടുപ്പമേറിയതായിരുന്നുവെന്നും കുക്ക് പറഞ്ഞു . 2014ൽ ശ്രീലങ്കക്കെതിരായ പരമ്പര തോൽവിക്കുശേഷം ക്യാപ്റ്റൻ സ്ഥാനം ഒഴിയാതിരുന്നത് ശരിയായിരുന്നു എന്ന് തന്നെയാണ് ഇപ്പോഴും തന്റെ അഭിപ്രായമെന്നും കുക്ക് പറഞ്ഞു . കാരണം അതിനുശേഷം നടന്ന ആഷസിൽ ഞങ്ങൾ 3 - 1ന് ജയിച്ചു . എനിക്കു വേണമെങ്കിൽ ശ്രീലങ്കയോടേറ്റ തോൽവിയുടെ പേരിൽ ക്യാപ്റ്റൻ സ്ഥാനം രാജിവെച്ച് എളുപ്പവഴി തെരഞ്ഞെടുക്കാമായിരുന്നു . അന്ന് ഞാനത് ചെയ്തില്ല . അതായിരുന്നു ശരിയും . കഴിഞ്ഞ ആറു മാസമായി വിരമിക്കലിനെക്കുറിച്ച് ഗൌരവമായി ആലോചിക്കുന്നുണ്ടായിരുന്നുവെന്നും കുക്ക് പറഞ്ഞു . സതാംപ്ടൺ ടെസ്റ്റിൽ ഇന്ത്യ ജയിച്ചിരുന്നെങ്കിൽ വിരമിക്കൽ തീരുമാനം അപ്പോൾ പരസ്യമാക്കില്ലായിരുന്നു . വിരമിക്കലിനെക്കുറിച്ച് നാലാം ടെസ്റ്റിനിടെ തന്നെ ക്യാപ്റ്റൻ ജോ റൂട്ടിനോടും കോച്ച് ട്രെവർ ബെയ്ലിസിനോടും സംസാരിച്ചിരുന്നു . വിരമിക്കൽ തീരുമാനം പ്രഖ്യാപിച്ചശേഷം എന്നെക്കുറിച്ച് ഒരുപാട് ആളുകൾ നല്ലകാര്യങ്ങൾ പറയുന്നതിൽ സന്തോഷമുണ്ട് . ഇന്ത്യക്കെതിരെ ഇന്ത്യയിലും ഓസ്ട്രേലിയക്കെതിരെ ഓസ്ട്രേലിയയിലും നേടിയ വിജയങ്ങളാണ് തന്റെ കരിയറിലെ ഏറ്റവും തിളക്കമാർന്ന നേട്ടങ്ങളെന്നും കുക്ക് പറഞ്ഞു .